
    Føreord
   

   
    Mitt første møte med Løgstrup var på masterstudiet i pedagogikk, ved NLA Høgskulen i Bergen, med setninga (Løgstrup, 2010, s. 25):
   

   
    Den enkelte har aldrig med et andet menneske at gøre uden at han holder noget af dets liv i sin hånd.
   

   
    Denne setninga gjorde noko med meg. Den fekk meg til å tenkja på alle dei møter eg har i kvardagen med andre menneske, anten det er på arbeid i møte med barn, foreldre og kollegaer, eller heime privat. For det er sant som Løgstrup seier. Vi har aldri med andre menneske å gjere utan å halde noko av deira liv i våre hender. Korleis vi møter andre menneske i kvardagen, kan gjere noko med korleis dei oppfattar seg sjølv i møte med oss. Løgstrup understrekar med denne setninga det umiddelbare og grunnleggjande etiske ansvaret som vi har for å ta vare på kvarandre som medmenneske.
   

   
    Løgstrup sine ord fekk meg til å ville lære meir om hans etiske tenking. Men når eg skulle finna litteratur til masteroppgåva mi, var det nesten umogleg å finna tekstar som retta seg mot barnehagen. Eg fann mykje om Løgstrup retta mot sjukepleiaryrket, til dels organisasjon og leiing, og litt mot læraryrket. Eg var hjelpen med denne litteraturen. Løgstrup sine tekstar handlar om menneske­møte. Eg kunne likevel ikkje unngå å undre over kvifor det er skrive så lite om Løgstrup for barnehagelærarar, når dette er eit yrke som i stor grad handlar om møte mellom menneske. I den grad eg fann litteratur, var det små avsnitt i generelle bøker om etikk for barnehagelærarar. Om eg skal nemne nokon, kan eg nemne
    
     Kristin Ryjord Tholin
    
    som mellom anna viser til Løgstrup når ho drøftar barnehagelæraren si rolle og etiske ansvar i omsorgsrelasjonen med små barn. Masteroppgåva vart skriven, og eg kom meg gjennom studiet, men etter kvart som åra gjekk, klarte eg ikkje å gje slepp på tanken om kvifor det er skrive så lite om Løgstrup for barnehagelærarar. Korleis vi møter barn, foreldre og kollegaer, kan ha mykje å seie for korleis dei oppfattar seg sjølv, og med det relasjonane vi får til barn, foreldre og kollegaer.
   

   
    Eg vil med denne boka prøve å kople Løgstrup si etiske tenking med dei konkrete situasjonane og møta som kan oppstå i barnehagen, og utfordringar og dilemma som kan oppstå i desse møta. For det er ikkje alltid knirkefritt å møte andre menneske. Vi vil måtte prøve og feile. Eg vonar Løgstrup sine tankar kan bidra til refleksjon og medvit kring korleis vi møter våre medmenneske i barne­hagekvardagen. Dei praktiske døma er henta frå min eigen praksis, både som assistent, barnehagelærarar og pedagogisk leiar i barnehage.
   

   
    Det har vore ein tidkrevjande og utfordrande, men på same tid gjevande prosess å skrive ei fagbok om Løgstrup si etiske tenking for barnehagelærarar. Utan kjennskap til tekstane hans kan dei ved første augekast verke tunge. Men ved hjelp av konkrete døme og refleksjonsspørsmål undervegs har eg brote tekstane hans ned til dei konkrete situasjonane og møta som barnehagelæraren dagleg kan stå i. Ei særskilt takk vil eg retta til sambuaren min
    
     Børge Haugetun
    
    , som har vore ein god støtte gjennom heile prosessen. Takk
    
    
    òg til min rettleiar på masterstudiet,
    
     Cathrine Borgen
    
    , som inspirerte – og som utfordra meg til å byrja å skrive. Utan di oppmuntring hadde eg ikkje turt å ta steget. Takk til min tidlegare leiar,
    
     Vivian Ones Ekerhovd
    
    , og alle mine gode
    
     kollegaer
    
    som støttar, utfordrar og inspirerer meg i barnehagekvardagen. Takk til mor mi,
    
     Torunn Haavaag Draugsvoll
    
    , som òg er barnehagelærar. Du inspirerer og er ein god samtalepartnar kring faglege problemstillingar. Til slutt vil eg retta ein særskilt takk til redaktør – og fagleg ansvarleg i Fagbokforlaget,
    
     Jannike Sunde
    
    , som turte å satsa på prosjektet.
   

   
    
     Til jentene mine, Ingrid-Marie og Benedikte

